Stórir hestadagar í Miklaholtshreppi á laugardag Óhætt er að segja að mikill uppgangur sé í hestamennsku og uppbyggingu kringum hross á sunnanverðu Snæfellsnesi um þessar mundir . Eins og fram hefur komið í Skessuhorni verður hestaaðstaða í Söðulsholti tekin formlega í notkun nk. laugardag . Sama dag verður einnig vígð nýuppgerð og glæsileg aðstaða í Hrísdal , en eigandi hennar er Gunnar Sturluson og fjölskylda . Framkvæmdirnar í Hrísdal hafa tekið hátt í tvö ár og var 400 kinda fjárhúsi breytt í hesthús sem rúmar 32 hross , en einnig var hlöðu breytt í veglega og rúmgóða reiðskemmu . Gunnar , sem er ættaður frá Hjarðarfelli í Miklaholtshreppi , keypti Hrísdal fyrir fjórum árum ásamt fleirum og eyðir þar miklum hluta tíma síns en stundar vinnu Reykjavík . Í Hrísdal er tamningafólkið Siguroddur Pétursson og Ásdís Ó. Sigurðardóttir en auk þess að temja fyrir Gunnar , taka þau einnig hross annarsstaðar frá . Í samtali við Skessuhorn segist Gunnar stunda hrossarækt af kappi á jörðinni en auk þess væri fjölskyldan dugleg við að skreppa í útreiðartúra . Aðspurður um hvernig stæði á þessari miklu uppbyggingu í Miklaholtshreppi sagði Gunnar ákveðinn ; „ að ekki þýddi annað en að byggja almennilega upp þessar fallegu sveitir og þetta væri hans framlag til þess “ . Myndin er frá Söðulsholti . Nánar verður greint frá stóra hestadeginum í Eyja - og Miklaholtshreppi í næsta Skessuhorni .